1.Uvod

1.1.Pozadina

Uredbom (EZ) br. 1185/2009 (dalje u tekstu „Uredba”) uspostavlja se zajednički okvir za europske statističke podatke o pesticidima. Njome su obuhvaćeni statistički podaci o stavljanju pesticida na tržište („statistički podaci o prodaji pesticida”) i statistički podaci o upotrebi pesticida u poljoprivredi. Komisija u skladu s člankom 7. Uredbe Europskom parlamentu i Vijeću svakih pet godina podnosi izvješće o njezinoj provedbi. U ovom se izvješću posebno ocjenjuju kvaliteta dostavljenih podataka, metode prikupljanja podataka i opterećenje koje to predstavlja za poduzeća, poljoprivredna gospodarstva i državne uprave. Istražuje se i koliko su ti statistički podaci korisni u primjeni strategije za održivu upotrebu pesticida, a posebno za postizanje ciljeva navedenih u članku 1. Uredbe. Sadržava prijedloge za daljnje poboljšanje kvalitete podataka i metoda prikupljanja podataka, čime se poboljšavaju obuhvat i usporedivost podataka te smanjuje opterećenje poduzeća, poljoprivrednih gospodarstava i državnih uprava.

Europski statistički podaci o pesticidima posebno služe ciljevima članaka 4. i 15. Direktive 2009/128/EZ. Nadalje, Uredba je čvrsto povezana s Uredbom (EZ) br. 1107/2009, a posebno s člankom 67. kojim se utvrđuju određene obveze izvješćivanja i vođenja evidencije u vezi sa stavljanjem pesticida na tržište i njihovom upotrebom.

Ovo je drugo izvješće o provedbi te uredbe i obuhvaća referentne godine od 2015. do 2019. i za prodaju pesticida i za upotrebu pesticida u poljoprivredi. Prvo izvješće doneseno 2017. obuhvaća referentne godine od 2011. do 2014. za prodaju pesticida i referentno razdoblje od 2010. do 2014. za upotrebu pesticida u poljoprivredi.

1.2.Događaji na razini EU-a od prošlog izvješća

U svibnju 2019. donesena je Direktiva Komisije (EU) 2019/782 o utvrđivanju ujednačenih pokazatelja rizika radi procjene rizika upotrebe pesticida. Tom direktivom utvrđuju se ujednačeni pokazatelji rizika iz članka 15. stavka 1. Direktive 2009/128/EZ. Ujednačeni pokazatelj rizika br. 1, kojim se mjere upotreba i rizik pesticida, izračunava Eurostat s pomoću statističkih podataka o prodaji pesticida prikupljenih na temelju Uredbe te faktora ponderiranja skupina i opasnosti propisanih Direktivom Komisije.

Komisija je u svibnju 2020. donijela „Strategiju ‚od polja do stola’ za pravedan, zdrav i ekološki prihvatljiv prehrambeni sustav”. Strategijom se nastoji ubrzati prelazak na održiv prehrambeni sustav. Uključuje cilj smanjenja ukupne upotrebe i rizika kemijskih pesticida za 50 % te smanjenje upotrebe opasnijih pesticida za 50 % do 2030. U akcijskom planu strategije Komisija je predložila reviziju Uredbe kako bi se uklonili nedostaci u podacima i pridonijelo oblikovanju politika na temelju dokaza.

U veljači 2020. Revizorski sud objavio je izvješće o održivoj upotrebi sredstava za zaštitu bilja, u kojem je ocijenjeno je li djelovanje Komisije i država članica dovelo do smanjenja rizika povezanih s upotrebom sredstava za zaštitu bilja te je li relevantnim zakonodavstvom pružen učinkovit poticaj za smanjenje ovisnosti o sredstvima za zaštitu bilja. Izvješće sadržava niz preporuka za Komisiju u vezi sa statistikom o pesticidima:

·poboljšati pristup statističkim podacima o sredstvima za zaštitu bilja,

·ukloniti ograničavajuće zahtjeve u pogledu agregiranja statističkih podataka o sredstvima za zaštitu bilja (članak 3. stavak 4. Uredbe) kako bi se omogućila objava korisnijih statističkih podataka (npr. o sredstvima za zaštitu bilja i aktivnim tvarima niskog rizika sa specifičnim svojstvima),

·pojasniti, poboljšati i ujednačiti zahtjeve za statističke podatke EU-a o upotrebi sredstava za zaštitu bilja u poljoprivredi (Prilog II. Uredbi) kako bi se povećala dostupnost, usporedivost i korisnost tih podataka (rok 2023.).

Za postizanje potrebnih poboljšanja kao pravni instrument odabran je zakonodavni prijedlog, tj. Prijedlog uredbe o statistici poljoprivrednih inputa i outputa, koji je Komisija donijela 2. veljače 2021. Tim prijedlogom obuhvaćena je poljoprivredna statistika o biljnoj i stočnoj proizvodnji i cijenama u poljoprivredi, o hranjivima i ekološkoj proizvodnji te o prodaji sredstava za zaštitu bilja i njihovoj upotrebi u poljoprivredi. Njime će se Uredba staviti izvan snage.

2.Područje primjene i sadržaj

Prema članku 2. točki (a) Uredbe pojam „pesticidi” odnosi se na „sredstvo za zaštitu bilja, kako je određeno u članku 2. stavku 1. Uredbe (EZ) br. 1107/2009” ili na biocidni proizvod koji se upotrebljava kao sredstvo za zaštitu bilja, kako je određen u članku 2. stavku 1. Direktive 98/8/EZ. Svrstani su u sljedeće kategorije:

·fungicidi i baktericidi,

·herbicidi za suzbijanje korova i mahovine,

·insekticidi i akaricidi,

·moluskicidi,